Սասանյանները կենաց ու մահու պայքար էին հայտարարել Արշակունիներին և արդեն պարզ էր, որ հաջորդ հարվածը գալու է Պարթևական թագավորության հարևան Արշակունի տիրակալներին։ Առաջնորդվելով սկիզբ առնող վտանգ կանխելու մտայնությամբ, ինչպես նաև գուցե ինչ որ տեղ նաև հույս ունենալով վերականգնել իր ազգակիցների իշխանությունը Իրանական լեռնաշխարհում՝ Մեծ Հայքի թագավորության արքա Խոսրով I Մեծը պայքար սկսեց Սասանյանների դեմ։ Սկիզբ էր առնում և դրանից հետո մոտ երեք տասնամյակ արիական աշխարհի ներսում շարունակվելու էր վճռական մի պատերազմ, որը խոշոր հետևանքներ էր ունենալու և որը, սակայն, մինչև այժմ լավ ուսումնասիրված չէ։